CELEX: 52018PC0287
Language: hr
Date: 2018-05-15
Title: Prijedlog PROVEDBENE ODLUKE VIJEĆA kojom se Njemačkoj i Poljskoj odobrava uvođenje posebne mjere odstupanja od članka 5. Direktive Vijeća 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 15.5.2018.
            COM(2018) 287 final
            2018/0141(NLE)
            Prijedlog
            PROVEDBENE ODLUKE VIJEĆA
            kojom se Njemačkoj i Poljskoj odobrava uvođenje posebne mjere odstupanja od članka 5. Direktive Vijeća 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može državama članicama odobriti primjenu posebnih mjera za odstupanje od te direktive kako bi se pojednostavio postupak naplate poreza ili spriječili određeni oblici utaje ili izbjegavanja poreza.
            
            
               Dopisima koje je Komisija zaprimila 9. siječnja 2018., odnosno 22. siječnja 2018., Njemačka i Poljska zatražile su odobrenje za odstupanje od članka 5. Direktive o PDV-u. Komisija je u skladu s člankom 395. stavkom 2. Direktive o PDV-u dopisima od 5. ožujka 2018. obavijestila ostale države članice o zahtjevu Njemačke i Poljske. Dopisima od 6. ožujka 2018. Komisija je obavijestila Njemačku i Poljsku da ima sve informacije koje smatra potrebnima za procjenu zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Njemačka i Poljska namjeravaju radi poboljšanja prometa između te dvije države članice sklopiti sporazum o izgradnji novog mosta između mjesta Küstrin-Kietz i Kostrzyn nad Odrą (dalje u tekstu „sporazum”). 
            
            
               U skladu s tim sporazumom Njemačka i Poljska provest će zajedničko ulaganje koje se sastoji od rušenja postojećeg pograničnog mosta i izgradnje novog mosta između mjesta Küstrin-Kietz i Kostrzyn nad Odrą. Člankom 9. sporazuma predviđeno je da bi se kad je riječ o PDVu područje ulaganja trebalo smatrati državnim područjem Poljske u mjeri u kojoj su isporuke robe i usluga, stjecanja robe unutar Zajednice i uvoz robe namijenjeni izvršenju predviđenog ulaganja. 
            
            
               U skladu s načelom teritorijalne primjene utvrđenim u Direktivi o PDV-u, za isporuke robe i usluga potrebno je utvrditi mjesto na kojem se provode. Stoga bi za svaku isporuku robe i usluga stjecanje robe unutar Zajednice i uvoz robe koji se odnose na izvršenje ulaganja bilo uobičajeno utvrditi obavljaju li se u Poljskoj ili u Njemačkoj. Poljska i Njemačka smatraju da primjena tog pravila može biti složena poreznim obveznicima i poreznim tijelima. One smatraju da će se poreznim odredbama sporazuma pojednostavniti porezne obveze i ubiranje poreza.
            
            
               Njemačka i Poljska su imajući u vidu prethodno navedeno zatražile, na temelju članka 395. Direktive o PDV-u, odobrenje kojim se odstupa od članka 5. Direktive o PDV-u i kojim se za potrebe PDV-a smatra da se sve isporuke robe i usluga, stjecanja robe unutar Zajednice i uvoz robe namijenjeni za izvršenje predviđenog ulaganja provode na državnom području Poljske pa stoga podliježu PDV-u u Poljskoj. 
            
            
               Održavanje mostova između Njemačke i Poljske uređeno je sporazumom Njemačke i Poljske potpisanim 20. ožujka 1995. 
            
            
               Vijeće je u prethodnim slučajevima odobrilo odstupanja od načela teritorijalnosti, među ostalim, između Njemačke i Poljske
                  2
               , Češke
                  3
                i Švicarske
                  4
                te između Poljske i Ukrajine
                  5
               . 
            
            
               Budući da će sve isporuke koje se odnose na ulaganje podlijegati PDV-u u Poljskoj, mjera odstupanja neće imati negativan učinak na oporezivanje krajnje potrošnje pa stoga ni na vlastita sredstva Unije koja proizlaze iz PDV-a. 
            
            
               S obzirom na prethodno navedeno, predlaže se odobravanje zatražene mjera odstupanja. 
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u.
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji, ne primjenjuje se načelo supsidijarnosti.
               
            
            
               •Proporcionalnost
            
         
         
            
               
                  Odluka se odnosi na odobrenje dano državama članicama na njihov vlastiti zahtjev i ne predstavlja nikakvu obvezu.
               
               
                  S obzirom na vrlo ograničeno područje primjene odstupanja, posebna je mjera proporcionalna cilju koji se želi postići.
               
            
            
               •Odabir instrumenta
            
            
               Predloženi instrument: Provedbena odluka Vijeća.
            
            
               
                  U skladu s člankom 395. Direktive o PDV-u, odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Provedbena odluka Vijeća najprikladniji je instrument jer može biti upućena pojedinim državama članicama.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ovaj prijedlog temelji se na zahtjevima koje su podnijele Njemačka i Poljska te se odnosi samo na te države članice.
               
            
            
               •Prikupljanje i primjena stručnih znanja
            
            
               Nije bilo potrebno obratiti se vanjskim stručnjacima.
            
            
               •Procjena učinka
            
            
               
                  Prijedlogom Provedbene odluke Vijeća omogućuje se Njemačkoj i Poljskoj da se sve isporuke robe i usluga, stjecanja robe unutar Zajednice i uvoz robe namijenjeni za rušenje i izgradnju pograničnog mosta između mjesta Küstrin-Kietz i Kostrzyn nad Odrą smatraju provedenima u Poljskoj pa stoga podliježu PDV-u u Poljskoj. Očekuje se da će se tom mjerom pojednostaviti porezne obveze za poduzeća i ubiranje poreza za porezna tijela. Imajući u vidu da ovo odstupanje ima ograničeno područje primjene, učinak će u svakom slučaju biti ograničen.
               
            
            
               4.UTJECAJ NA PRORAČUN
            
            
               
                  Prijedlogom se ne utječe na vlastita sredstva Unije koja proizlaze iz PDV-a jer sve isporuke robe i usluga, stjecanja robe unutar Zajednice i uvoz robe koji se odnose na planirano ulaganje podliježu PDV-u u Poljskoj.
               
            
            
               2018/0141 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               kojom se Njemačkoj i Poljskoj odobrava uvođenje posebne mjere odstupanja od članka 5. Direktive Vijeća 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
         
         
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  6
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Dopisima zaprimljenima 9. siječnja 2018., odnosno 22. siječnja 2018., Njemačka i Poljska podnijele su Komisiji zahtjev za odobrenje uvođenja posebne mjere kojom se odstupa od članka 5. Direktive 2006/112/EZ.
            
            
               (2)U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 5. ožujka 2018. uputila zahtjev Njemačke i Poljske ostalim državama članicama. Dopisima od 6. ožujka 2018. Komisija je obavijestila Njemačku i Poljsku da ima sve informacije potrebne za razmatranje zahtjeva.
            
            
               (3)Na temelju sporazuma koji Njemačka i Poljska namjeravaju sklopiti u pogledu rušenja postojećeg pograničnog mosta i izgradnje novog mosta između mjesta Küstrin-Kietz i Kostrzyn nad Odrą, kad jer riječ o porezu na dodanu vrijednost („PDV”) područje tih radova trebalo bi smatrati državnim područjem Poljske, u mjeri u kojoj su isporuke robe i usluga, stjecanja robe unutar Zajednice i uvoz robe namijenjeni za izvršenje radova predviđenih tim sporazumom. 
            
            
               (4)Njemačka i Poljska smatraju da su porezne odredbe sporazuma opravdane u cilju pojednostavnjenja postupka ispunjavanja obveza u području PDV-a. Ako te odredbe ne bi bile uvedene, bilo bi nužno razvrstati transakcije na temelju državnog područja na kojem su provedene, što bi izvođačima koji su odgovorni za radove otežalo izvršavanje poreznih obveza. 
            
            
               (5)Imajući u vidu da posebna mjera koja je predmet zahtjeva za odobrenje neće, osim u zanemarivom opsegu, utjecati na ukupni iznos poreznog prihoda država članica koji je prikupljen u fazi konačne potrošnje, primjereno je odstupiti od članka 5. Direktive 2006/112/EZ i predvidjeti da se za potrebe PDV-a sve isporuke robe i usluga, stjecanja robe unutar Zajednice i uvoz robe namijenjeni za rušenje postojećeg pograničnog mosta i izgradnju novog mosta između mjesta Küstrin-Kietz i Kostrzyn nad Odrą provode na državnom području Poljske pa stoga podliježu PDV-u u Poljskoj. 
            
            
               (6)Odstupanje neće utjecati na vlastita sredstva Unije od PDV-a,
            
            
               DONIJELO JE OVU ODLUKU: 
            
            
               Članak 1.
            
            
               Odstupanjem od članka 5. Direktive 2006/112/EZ Njemačkoj i Poljskoj dopušta se da područje gradilišta pograničnog mosta između mjesta Küstrin-Kietz i Kostrzyn nad Odrą smatraju dijelom poljskog državnog područja za potrebe isporuke robe i usluga te za potrebe stjecanja robe unutar Zajednice i uvoza robe namijenjene za rušenje postojećeg mosta i izgradnju novog pograničnog mosta. 
            
            
               Članak 2.
            
            
               Ova je Odluka upućena Saveznoj Republici Njemačkoj i Republici Poljskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                  
                        Odluka Vijeća 
                     
                        95/115/EZ
                     
                      od 30. ožujka 1995. (SL L 80, 8.4.1995., str. 47.), Odluka Vijeća 
                     
                        96/402/EZ
                     
                      od 25. lipnja 1996. (SL L 165, 4.7.1996., str. 35.), Odluka Vijeća 
                     
                        95/435/EZ
                     
                      od 23. listopada 1995. (SL L 257, 27.10.1995., str. 34.) i Odluka Vijeća 
                     
                        2001/741/EZ
                     
                      od 16. listopada 2001. (SL L 278, 23.10.2001., str. 28.).
                  
               
               
                  
                     (3)
                  
                        Odluka Vijeća 97/188/EZ od 17. ožujka 1997. (SL L 80, 21.3.1997., str. 18.), Odluka Vijeća 97/511/EZ od 24. srpnja 1997. (SL L 214, 6.8.1997., str. 39.) i Odluka Vijeća 2001/742/EZ od 16. listopada 2001. (SL L 278, 23.10.2001., str. 30.).
               
               
                  
                     (4)
                  
                        Odluka Vijeća 2003/544/EZ od 15. srpnja 2003. (SL L 186, 25.7.2003., str. 36.) i Odluka Vijeća 2005/911/EZ od 12. prosinca 2005. (SL L 331, 17.12.2005., str. 30.).
               
               
                  
                     (5)
                  
                        Provedbena odluka Vijeća (EU) 2017/1769 od 25. rujna 2017. (SL L 250, 28.9.2017., str. 73.). 
               
               
                  
                     (6)
                  
                        SL L 347, 11.12.2006., str. 1.